Lusket eo Breizhiz gant un trivliad brogar, hag evit ul lod ez eo deskiñ brezhoneg treiñ an trivliad-se en un ober fetis. Kreskiñ a ra niver an dud a fell dezho deskiñ brezhoneg. Ha reizh kenan eo.      Met diouzhtu e krog ar c'hudennoù. Da betra e talvezo d'an dud-se deskiñ brezhoneg er gevredigezh c'halleger ez eo hiziv pobl Vreizh dalc'het gant ar frammoù gall ? Da c'hallout  lenn an nebeudig levrioù brezhonek embannet bep bloaz ? Da c'hallout brezhonegañ ur wechig an amzer gant ur c'houer a youl vat, pe gant tud o deus evelto desket « brezhoneg al levrioù » ? Seurt brezhoneg zo un hobi, un albac'henn a-vec'h talvoudusoc'h eget ar gerioù kroaz. Ha koulskoude, un darn vat eus ar skolioù brezhoneg n'o deus ken pal nemet lakaat an hobi-se etre daouarn an dud.      Ne c'hell bezañ a vrezhoneg e-maez ur gevredigezh vrezhon, ha ne c'hell bezañ a gevredigezh vrezhon e-maez  frammoù politikel brezhon. Ur skol vrezhoneg a rank bezañ ur benveg da brientiñ an dispac'h a lakay ar frammoù politikel brezhon en o flom hag a ziskaro ar frammoù politikel gall e Breizh. Ur skol vrezhoneg nad eo ket ar benveg dispac'hel-se n'eo ket ur skol, met un touellerezh. Diskouez dispriz ouzh an dud eo o lakaat da zeskiñ brezhoneg en ur guzhat outo an dibab o deus d'ober etre an daou argerzh a zo hiziv o stourm er vro : argerzh an dispac'h, an hini a ren e kevredigezh hag e frammoù an Emsav ;  argerzh an diskar, an hini a ren er gevredigezh dalc'het gant ar frammoù gall.      Nac'h, evel ma ra skolioù 'zo, lec'hiañ ent politikel ar brezhoneg zo ober anezhañ un hobi, un albac'henn hiniennel, ur fetichenn, boued an dangorelouriezh, ober van d'e zibradañ evit e lazhañ suroc'h a se. Ar gelennerion vrezhoneg a nac'h ober politikerezh a asant derc'hel ar framm gall war ar vro. Ha lec'hiañ ar brezhoneg er framm gall zo tennañ digantañ kement galloudezh dispac'hel en deus.      N'eus nemet ul lec'h d'ar brezhoneg : ar framm brezhon. Lec'hiañ ar brezhoneg er framm dispac'hel brezhon zo reiñ d'e c'halloudezhioù dispac'hel an tu leun d'en em ziskouez ha d'en em seveniñ.